Dôvodová správa

I. Všeobecná časť
1. Zhodnotenie súčasného stavu
Spotrebné dane boli do daňovej sústavy zavedené v roku 1993 a spolu s daňou z pridanej hodnoty sú nepriamymi daňami zo spotreby, ktoré nahradili dovtedy platnú daň z obratu. 
Výnosy spotrebných daní tvoria v súčasnosti cca 16 - 17 % daňových príjmov štátneho rozpočtu a sú jeho nezanedbateľným a relatívne stabilným príjmom závislým od spotreby vybraných skupín výrobkov a výšky daňového zaťaženia. Z hľadiska daňového zaťaženia je v rámci členských krajín Európskej únie tendencia jeho presunu z priamych daní do nepriamych daní, ktorými sú daň z pridanej hodnoty a spotrebné dane.
Návrh zákona sa predkladá v nadväznosti na prípravu zákona o štátnom rozpočte na rok 2003.
V súčasnom období zdaňovanie minerálnych olejov upravuje zákon č. 239/2001 Z.z. o spotrebnej dani z minerálnych olejov v znení neskorších predpisov. 
V predkladanom návrhu zákona v nadväznosti na harmonogram aproximácie práva sa navrhuje v zákone č. 239/2001 Z.z. o spotrebnej dani z minerálnych olejov v znení neskorších predpisov úprava sadzieb dane tak, aby boli v súlade so smernicou Rady 92/82/EHS k zbližovaniu sadzieb spotrebných daní z minerálnych olejov, t.j. aby dosiahli úroveň minimálnych sadzieb dane. Uvedená úloha vyplýva aj z hodnotiacej správy Európskej komisie 2002. 
	Účinnosť zákona sa navrhuje od 1. januára 2003.
2. Hospodársky a finančný dosah právnej úpravy
Predmetom navrhovanej novely zákona o spotrebnej dani z minerálnych olejov je zosúladenie sadzieb dane s minimálnymi sadzbami dane ustanovenými príslušnou smernicou Európskej únie. V oblasti sadzieb dane znamená novela úplnú aproximáciu, t.j. zosúladenie s minimálnymi sadzbami EÚ (pri kurze 1 EUR = 42 Sk).
Pri zachovaní súčasnej úrovne spotreby automobilových benzínov a motorovej nafty by navrhované úpravy sadzieb daní mohli znamenať zvýšenie výnosu o cca 1,1 mld. Sk. Úpravy sadzieb dane u ostatných minerálnych olejov nemajú významnejší vplyv na príjem štátneho rozpočtu a ani na spotrebiteľov. Aj v týchto prípadoch ide o zosúladenie sadzieb dane s minimálnymi sadzbami ustanovenými smernicou EÚ. Okrem úpravy sadzieb dane sa navrhujú aj niektoré nevyhnutné technické úpravy zákona, ktorých potreba vyplynula z doterajšej aplikácie ustanovení zákona v praxi a smeruje k zlepšeniu jeho uplatňovania ako pre správcu dane tak i pre podnikateľskú a užívateľskú verejnosť. Návrh novely nezakladá potrebu zvýšenia pracovníkov pri správe tejto dane.
Navrhovaná novela zákona o spotrebnej dani z minerálnych olejov je v súlade s Ústavou Slovenskej republiky a nie je v rozpore so žiadnym všeobecne záväzným právnym predpisom a medzinárodnou zmluvou, ktorou je Slovenská republika viazaná.

II. OSOBITNÁ ČASŤ
Čl. I
K bodu 1
Návrh upravuje výšku všetkých sadzieb spotrebnej dane z minerálnych olejov na úroveň minimálnych sadzieb ustanovených v článkoch 3 až 8 smernice Rady 92/82/EHS, a to podľa aktuálneho kurzu SK voči euru (cca 42 Sk). Vzhľadom na skutočnosť, že minimálne sadzby dane nie sú cieľovými sadzbami dane, možnosť ich ďalších úprav do budúcnosti, napr. z fiskálnych dôvodov, nie je dotknutá, pokiaľ nedôjde zo strany EÚ k zvýšeniu úrovne minimálnych sadzieb, v takomto prípade budú ďalšie úpravy sadzieb dane nevyhnutné. Aj napriek skutočnosti, že súčasne platná sadzba dane u plynových olejov (motorová nafta) je nad úrovňou minimálnej sadzby,  k jej úprave dochádza z toho dôvodu, aby bol zachovaný súčasný pomer zdanenia benzínu a motorovej  nafty. 
Hoci je navrhovaná úprava sadzby dane v odseku 1 písm. c) najradikálnejšou úpravou (stredné oleje) voči súčasne platnej sadzbe dane, nemá táto úprava negatívny vplyv na budúcu spotrebu tohto druhu minerálneho oleja a ani na výnos spotrebnej dane, keďže je ako letecká pohonná látka úplne oslobodená od dane podľa ustanovenia § 11 ods. 1 písm. b) zákona, čo je v súlade s ustanovením čl. 8 ods. 1 písm. b) smernice Rady 92/81/EHS. Úpravou tejto sadzby dane dôjde predovšetkým k jej zrovnaniu so sadzbou dane pre plynové oleje, čím sa odstráni doterajšie riziko možných daňových únikov vytváraním zmesi z nerovnako zdanených plynových olejov a stredných olejov.
Podobne je bez vplyvu na spotrebu a tým aj na výnos spotrebnej dane úprava sadzby dane u olovnatých benzínov [ods. 1 písm. b)], keďže olovnaté benzíny sa na domácom trhu už nevyrábajú a ani nepoužívajú, pričom uvedená úprava sadzby dane znamená zosúladenie s predpismi EÚ.
K bodu 2
Úmerne s úpravou štandardnej sadzby dane plynového oleja (motorovej nafty) sa navrhuje aj úprava zníženej sadzby dane u označeného plynového oleja. Úprava znenia textu v § 8 ods. 1 je v súlade s ustanovením čl. 8 ods. 2 písm. f) smernice Rady 92/81/EHS, ako aj so slovenskou právnou normou, ktorou je Klasifikácia produkcie vydaná Opatrením Štatistického úradu Slovenskej republiky č. 172/1995 Z.z. v znení neskorších predpisov. Označenú motorovú naftu bude možné v súlade s uvedeným používať výlučne v rámci pôdohospodárskej produkcie, ktorou sa podľa Klasifikácie produkcie rozumie produkcia poľnohospodárstva, poľovníctva, lesníctva, chov rýb a rybolov, pochopiteľne s vylúčením akéhokoľvek druhu cestnej prepravy pri uvedenej produkcii. Rovnako bude možné používať červenú naftu aj v železničnej doprave, ktorá podľa Klasifikácie produkcie zahŕňa prepravu osôb, nákladov ako aj prevádzku a správu železničnej siete. Z uvedeného vyplýva, že doterajší účel použitia zostáva v zásade zachovaný. 
K bodom 3, 6, 8 a 9
V bode 3 sa vypustením časti ustanovenia v § 16 ods. 2 písm. b) navrhuje zúžiť okruh minerálnych olejov oslobodených od dane, na ktoré nebude nutné pri preprave používať sprievodný dokument a plniť  oznamovaciu povinnosť. Ide o minerálny olej vyrobený z  rastlinných tukov a olejov, tiež chemicky modifikovaných, uvedených v kapitole 15 colného sadzobníka, ak podiel uhľovodíkových látok v ňom obsiahnutý nie je vyšší ako 5% objemu a minerálny olej vzniknutý pri spracovaní biologických odpadov alebo pri čistení odpadových vôd, ak ide o plynné uhľovodíky (bioplyn). Uvedenou úpravou sa v podstatnej miere odbúra na tomto úseku administratívna náročnosť vo vzťahu k daňovým subjektom i správcovi dane pri obehu uvedených minerálnych olejov, čo je nadväzne riešené v bodoch 6, 8 a 9. Ide o úpravy, ktorými sa zohľadňujú požiadavky a poznatky z praktického uplatňovania zákona tak zo strany správcu dane, ako aj daňového subjektu.
K bodom 4, 5, 12 a 13
Úpravou  ustanovení v bodoch 4 a 5 sa zužuje okruh daňovo zvýhodnených minerálnych olejov o minerálne oleje bez ustanovenej sadzby dane, ak podliehajú daňovému dozoru, určené na iné účely ako pohonná látka alebo palivo a len ak sa dodávajú v obaloch, z ktorých ani jeden nemá objem väčší ako 10 litrov. Tým sa zjednodušuje administratíva pri ich odbere a preprave, t.j. pri odbere sa nebude vyžadovať odberný poukaz podmienený zložením zábezpeky na daň (1 mil. Sk) a vyhotovovanie sprievodného dokumentu na prepravu takého minerálneho oleja. Touto úpravou ustanovení sa súčasne sleduje aj zjednodušenie správy dane. Úpravy v bodoch 12 a 13 sú technického charakteru súvisiace s úpravami v bodoch 4 a 5. Ide o úpravu, ktorá umožňuje zjednodušenie kontrolných mechanizmov v súlade so smernicou EÚ pri dodávkach minerálnych olejov v obaloch v malých množstvách.
K bodu 7
	Na základe poznatkov a požiadaviek z praxe sa navrhuje predĺženie termínu oznamovacej povinnosti o preprave minerálneho oleja v pozastavení dane a oslobodeného od dane, čím až do vytvorenia podmienok elektronického prenosu údajov preklenie časová tieseň pri plnení tejto povinnosti zo strany daňového dlžníka.
 K bodom 10 a 11
Navrhovaná úprava ustanovení prihliada na skutočnosť, aby náklady spojené s predkladaním daňových priznaní (denné predkladanie daňových priznaní s minimálnou daňovou povinnosťou) a s úhradou daňových povinnosti neprevyšovali samotnú daňovú povinnosť a súčasne sleduje i zjednodušenie správy dane. Ak však mesačná daňová povinnosť nepresiahne sumu 1 000 Sk, daňový dlžník nie je povinný predložiť daňové priznanie, ani zaplatiť daň, čo je v súlade s ustanovením článku 6 ods. 2 smernice č. 92/12/EHS. 
K bodu 14
Ide o odstránenie zrejmej chyby, nakoľko § 9 neobsahuje odsek 4. 
K bodom 15 až 17
Potreba upraviť niektoré druhy sankcií ukladané za porušenie oznamovacích povinností, ktoré v zásade nemajú vplyv na vznik a výšku daňovej povinnosti, vyplynula z doterajšieho uplatňovania zákona. Ide o zmiernenie sankcií v príslušných ustanoveniach zákona, ktoré sa ukázali ako neprimerane vysoké. 
K bodu 18
	Prechodné ustanovenie sa navrhuje z dôvodu, aby nedochádzalo k nerovnakým podmienkam v sankčnej oblasti pri nesplnení tej istej povinnosti.
Čl. II
	Účinnosť zákona sa navrhuje od 1. januára 2003.

  DOLOŽKA ZLUČITEĽNOSTI
návrhu zákona, ktorým sa mení a dopĺňa zákon č. 239/2001 Z.z. o spotrebnej dani z minerálnych olejov v znení neskorších predpisov s právom Európskych spoločenstiev a právom Európskej únie

1.  Navrhovateľ zákona: 
Vláda Slovenskej republiky.
2.	Názov návrhu zákona: 

     Návrh zákona, ktorým sa mení a dopĺňa zákon č. 239/2001 Z.z. o spotrebnej dani 
     z minerálnych  olejov v znení neskorších predpisov.
         3.  Záväzky Slovenskej republiky vo vzťahu k Európskym spoločenstvám a Európskej
              únii:
a) Návrh zákona patrí svojou problematikou medzi prioritné oblasti aproximácie práva uvedené v článku 70 Európskej dohody o pridružení - nepriame zdaňovanie.
Z hľadiska Národného programu pre prijatie acquis communnautaire predkladaný návrh zákona patrí medzi prioritné oblasti aproximácie práva - Kapitola č. 10 - Dane a taktiež je prioritou aj podľa Partnerstva pre vstup.
Návrh zákona patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie - Kapitola 22 - Nepriame zdaňovanie. 
Problematika návrhu zákona je obsiahnutá v screeningovej kapitole č. 10 - Dane.
Návrh zákona nie je v Pláne legislatívnych úloh vlády SR. Návrh zákona bol vypracovaný v nadväznosti na prípravu zákona o štátnom rozpočte na rok 2003.
b) Negociačná pozícia (CONF-SK 64/00) bola odovzdaná dňa 14. novembra 2000. Kapitola č. 10 - Dane bola otvorená dňa 12. júna 2001 a predbežne uzavretá dňa 21. marca 2002.  Z negociačnej pozície ku kapitole č. 10 - Dane v oblasti spotrebných daní vyplývajú pre SR najmä tieto záväzky: zavedenie všeobecného systému uplatňovania spotrebnej dane (smernica 92/12/EHS), upresnenie štruktúry predmetu dane, harmonizácia sadzieb dane na úroveň minimálnych sadzieb uvedených v smerniciach ES. Slovenská republika žiada pre spotrebné dane jedno prechodné obdobie a jednu výnimku.
4.  Problematika návrhu zákona:
a) je upravená v práve Európskych spoločenstiev:
-	v čl. 90 až 93 Zmluvy o založení ES,
-	v smernici Rady č. 92/12/EHS z 25. februára 1992 o všeobecných systémoch pre výrobky podliehajúce spotrebnej dani, o vlastníctve, pohybe a monitorovaní takýchto výrobkov ( OJ L 076 z 23.03.1992),
-	v smernici Rady č. 92/108/EHS zo 14. decembra 1992, ktorou sa mení a dopĺňa smernica č. 92/12/EHS o všeobecnom systéme, vlastníctve, preprave a kontrole tovaru podliehajúceho spotrebnej dani a smernica č. 92/81/EHS ( OJ L 390 z  31.12.1992),
-	v smernici Rady č. 92/81/EHS  z 19. októbra 1992 o harmonizácii štruktúr spotrebných daní z minerálnych olejov ( OJ L 316 z  31.10.1992),
-	v smernici Rady č. 92/82/EHS z 19. októbra 1992 o aproximácii sadzieb spotrebných 
     daní z minerálnych olejov ( OJ L 316 z 31.10.1992),
-	v smernici Rady č. 94/74/ES z 22. decembra 1994, ktorá mení a dopĺňa smernicu 92/12/EHS o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takých výrobkov, smernicu 92/81/EHS o harmonizácii štruktúry spotrebných daní z minerálnych olejov a smernicu 92/82/EHS o aproximácii sadzieb spotrebných daní z minerálnych olejov ( OJ L 365 z 31.12.1994),
-	v smernici Rady č.95/60/ES o označovaní plynového oleja a rafinovaného petroleja za 
      účelom zdanenia z 27. novembra 1995 (OJ L 291, 06/12/1995).

Články 90 až 93 Zmluvy o ES upravujú záväzky členských štátov v oblasti priameho a nepriameho zdaňovania.
Smernica č. 92/12/EHS stanovuje systém pre výrobky podliehajúce spotrebnej dani a iným nepriamym daniam, s výnimkou dane z pridanej hodnoty a daní, stanovených spoločenstvom.
Smernica č. 92/108/EHS je novelou smernice č. 92/12/EHS a upravuje povinnosť pre členské štáty zaviesť okrem iného elektronickú databázu oprávnených vlastníkov skladov a daňových skladov.
Smernica č. 92/81/EHS harmonizuje štruktúru spotrebných daní z minerálnych olejov.
Smernica č. 92/82/EHS stanovuje minimálne sadzby spotrebných daní z minerálnych olejov, ktoré musia členské štáty uplatňovať.
Smernica č. 94/74/ES novelizuje smernice č. 92/12/EHS, 92/81/EHS a 92/82/EHS.
Smernica č.95/60/ES stanovuje systém označovania pre plynový olej a rafinovaný petrolej pre daňové účely.

Preklady uvedených smerníc sa nachádzajú v databáze Centrálnej prekladateľskej jednotky  Úradu vlády SR Inštitútu pre aproximáciu práva a okrem smernice č. 92/82/EHS a            č. 95/60/ES  sú aj zrevidované. V elektronickej podobe je možné si ich vyhľadať na internetovej stránke www. aprox.government.gov.sk.

d) nie je upravená v práve Európskej únie.
 5.  Stupeň zlučiteľnosti návrhu zákona s právom Európskych spoločenstiev a právom 
      Európskej únie:
Navrhovanou úpravou sadzieb dane sa dosiahne úplná kompatibilita s minimálnymi sadzbami ustanovenými smernicou č. 92/82/EHS. Úplná zlučiteľnosť zákona s právom Európskych spoločenstiev a právom Európskej únie sa dosiahne jeho konečnou úpravou tesne  pred vstupom Slovenskej republiky do Európskej únie.
6.  Gestor (spolupracujúce rezorty):
Ministerstvo financií SR. 
7.  Účasť expertov:
Na príprave návrhu zákona neboli zúčastnení externí experti.